Twee Valke-beamptes in hof oor ammunisie(Argieffoto) Drie verdagtes, onder wie twee beamptes van die Valke, het Maandag in die hof verskyn op aanklagte wat wissel van diefstal, handel in ammunisie, regsverydeling, onwettige besit van ammunisie en die besit van vermoedelik gesteelde eiendom. Volgens brig. Thandi Mbambo, Valke-woordvoerder, is lt.kol. Refiloe Mnisi, wat aangekla word van diefstal en handel in ammunisie, op borgtog van R3 000 vrygelaat. Kapt. Thandi Mooka, wat van regsverydeling aangekla word, is op borgtog van R2 000 vrygelaat. Die saak teen die twee beamptes is tot 27 Junie uitgestel. ’n Tradisionele geneser, Nonhlanhla Elizabeth Chabalala, het ook in die hof verskyn in verband met die saak en is op borgtog van R1 000 vrygelaat en dié saak is tot 12 Julie uitgestel. Die twee beamptes, wat by die Valke se afdeling vir verskaffingskettingbestuur werk, en die tradisionele geneser is Vrydag in hegtenis geneem. Volgens Mbambo is inligting ontvang oor ’n luitenant-kolonel wat van plan was om SAPD-ammunisie aan ’n tradisionele geneser te verskaf waarna ’n operasie van stapel gestuur is. Die tradisionele geneser is by haar blyplek in Soshanguve in hegtenis geneem nadat ’n transaksie plaasgevind het. “Verdere ondersoek het gelei tot die inhegtenisneming van die luitenant-kolonel terwyl die kaptein in hegtenis geneem is nadat ontdek is dat sy probeer het om bewyse in hierdie saak te verberg.”